Samgongan raðfestir vardar bústaðir í Suðurstreymoy Samgongan hevur gjørt av at seta neyðug tiltøk í verk fyri at bøta um bústaðarumstøðurnar hjá fólki við serligum tørvi, og hevur tí í tíðarskeiðnum 2017–2022 í hyggju at seta áleið 200 mió. kr. av á fíggjarlógini til átøk, sum fara at útvega fleiri og tíðarhóskandi vardar bústaðir í Suðurstreymoy. Hetta kom fram á tíðindafundinum í morgun í Fíggjarmálaráðnum, har játtanarkarmarnir vórðu lagdir fram. "Tað er avgerandi neyðugt, at vit nú raðfesta bústaðir og harvið virðilig kor til okkara veikastu borgarar, sum í so mong ár hava staðið í aftastu røð, tá um bústaðir ræður” sigur Eyðgunn Samuelsen, landsstýriskvinna. Ein frágreiðing er gjørd, sum lýsir støðuna á vardu bústøðunum kring landið. Í frágreiðingini verður staðfest, at tað er serliga í Suðurstreymoy, at støðan er ring. Mett verður eisini, at fleiri borgarar við hesum fáa dagtilboð og umlætting.